ไปรษณีย์ไทย ขยายพื้นที่ให้บริการรับฝากนอกสถานที่ทั่วประเทศ เริ่มวันนี้เป็นต้นไป
นายดนันท์ สุภัทรพันธุ์ กรรมการผู้จัดการใหญ่ บริษัท ไปรษณีย์ไทย จำกัด  กล่าวว่า  บริการรับฝากนอกสถานที่(Pick Up Service)ได้รับการตอบรับที่ดีจากผู้ใช้บริการ เนื่องจากช่วยอำนวยความสะดวกให้สามารถนัดหมายเข้ารับพัสดุได้ ณ ที่อยู่ของผู้ที่ต้องการใช้บริการโดยไม่ต้องเดินทางออกไปส่งสิ่งของ ณ ที่ทำการไปรษณีย์ ซึ่งในช่วงที่ผ่านมาไปรษณีย์ไทยได้นำร่องเริ่มเปิดให้บริการ Pick Up Service ในพื้นที่กรุงเทพและปริมณฑลผ่านช่องทาง LINE Official Account ของไปรษณีย์ไทย รวมทั้งในพื้นที่ต่างจังหวัดที่สามารถติดต่อไปรษณีย์สาขาใกล้บ้าน รถบริการไปรษณีย์หรือเจ้าหน้าที่นำจ่ายในพื้นที่ให้สามารถเข้ารับพัสดุได้ในวัน เวลาและสถานที่ที่ต้องการ  จึงขยายพื้นที่ให้บริการครอบคลุมทุกพื้นที่ทั่วประเทศ นอกจากนี้ยังได้พัฒนาฟีเจอร์ใหม่ให้ผู้ใช้บริการสามารถชำระค่าส่งสิ่งของและรอรับใบเสร็จอิเล็กทรอนิกส์ผ่านทาง  SMS ได้ทันทีเมื่อมีการรับฝากเข้าระบบสำหรับขั้นตอนการใช้บริการรับฝากนอกสถานที่ เพียงเพิ่มเพื่อน(Add Friend)  ใน LINE  พิมพ์ @Thailandpost เลือกเมนูรับฝากนอกสถานที่ จากนั้นกรอกข้อมูล ชื่อ-นามสกุล ที่อยู่ เบอร์โทร จำนวนชิ้นและเลือกวันเวลาที่ต้องการให้เข้ารับบริการก็สามารถใช้บริการฝากส่งสิ่งของได้ทันที ผู้ที่สนใจสอบถามเพิ่มเติมโทร 1545